Vaalea, nuori tyttö katsoo kuvassa suoraan kameraan.

– Hilma tutustui Tinderissä kolmekymppiseen mieheen. Kolme päivää myöhemmin hän löytyi kuolleena miehen luota.

Hilma kuoli lokakuussa 2019. Berit Nikkanen, Hilman äiti kertoo tapahtumista hiljaisella äänellä.

– He olivat yhdessä käyttäneet huumausaineita ja tällä miehellä oli aika rankka tausta.

Hilman kuolinsyyksi todettiin huumemonimyrkytys.

– Heillä on ollut käytössä bentsoja, amfetamiinia ja subutexia, Berit Nikkanen kertoo.

Amfetamiini on Suomessa luokiteltu erittäin vaaralliseksi huumausaineeksi.

Subutex on keskushermostoon vaikuttava opioidilääke ja bentsot rauhoittavia lääkkeitä.

Hilma kuoli 18-vuotiaana huumemyrkytykseen. Nikkasten perhearkisto

Oliko Hilma käyttänyt aiemmin voimakkaita huumausaineita?

– Meidän käsittääksemme amfetamiini ja subutex olivat käytössä ensimmäistä kertaa. Kyseessä oli huumekokeilu, Berit Nikkanen kertoo.

Hilma asui jo itsenäisesti ja opiskeli ammattikoulussa. Perhe asuu Valkeakoskella.

Hilma jäi elokuussa kiinni kannabiksen polttamisesta. Sen seurauksena koululääkäri lopetti adhd-lääkityksen.

Berit Nikkanen uskoo, että tällä oli suuri vaikutus.

– Lääkitys oli se, joka piti Hilmalla jalat maassa ja järjen päässä. Kuukausi siitä, kun se lääkitys lopetettiin, Hilma oli jo kuollut.

Vanhemmat purkavat tuntojaan keittiön pöydän ääressä.

– En minä enää jaksa olla vihainen.

– Toivoisin silti, että lääkäreidenkin keskuudessa mietitään kumpi on pienempi paha: jättää nuoren sairaus hoitamatta vai yrittää hoitaa kannabiskokeilua, Berit Nikkanen miettii.

Puoliso tunnistaa samoja tuntoja.

– Kaipuu on kova, mutta eihän Hilma sieltä takaisin tule, vaikka mitä tekee, Sami Nikkanen sanoo.

Alaikäisten huumekuolemat kasvussa

Hilman tapaus on esimerkki hälyttävästä ja kasvavasta ilmiöstä.

Alaikäisten (15–19-vuotiaat) huumekuolemat ovat kasvaneet kahdeksalla tapauksella 2017–2018 aikana.

Alaikäisten huumekuolemia oli vuonna 2018 kaikkiaan 20 tapausta.

Eniten ovat kuitenkin lisääntyneet 20–29-vuotiaiden huumekuolemat.

Ikäryhmän huumekuolemat ovat lähes kaksinkertaistuneet vuosien 2017–2018 aikana, yli 40 tapaukseen.

Tiedot ilmenevät Tilastokeskuksen tuoreimmasta kuolemansyytilastosta.

Alle 25-vuotiaiden huumausainekuolemien määrä on kasvanut jo neljänä peräkkäisenä vuonna, ilmenee Terveyden ja hyvinvoinnin laitoksen (THL) tilastosta.

THL:n alustavien tietojen mukaan nuorten huumemyrkytyskuolemat olivat aiempaa korkeammalla tasolla myös vuoden 2019 alkupuolen ajan.

Yli puolet huumausainekuolemista on tapaturmaisia myrkytyskuolemia. Eri ikäluokkien huumekuolemia oli Suomessa vuonna 2018 kaikkiaan 169.

THL:n ohjelmajohtajan Tuukka Tammen mukaan nuorten lisääntyneet huumekuolemat noudattavat samaa kaavaa kuin vanhemmissa ikäryhmissä.

– Suomalaista huumekuolemaa voisi yhtä hyvin nimittää lääkekuolemaksi.

Suomalaisista huumekuolemista iso osa on sekakäyttömyrkytyksiä.

Kuoleman aiheuttaa opioidipohjaisten kipulääkkeiden, rauhoittavien lääkkeiden ja mahdollisesti myös alkoholin yhteiskäyttö.

Tammen mukaan huumekuolemia ja niiden olosuhteita on tutkittu Suomessa aika vähän.

– Välillä tuntuu, että huumekuolemia ajatellaan kuin pakollisena pahana.

– Suomalainen yhteiskunta on ollut hyvin passiivinen huumekuolemien ehkäisyssä, THL:n Tuukka Tammi sanoo. Pasi Peiponen/Yle

Tammen mukaan kaikki huumekuolemat ovat periaatteessa ehkäistävissä.

– Tarvitsemme paljon lisää ja monipuolista ehkäisevää työtä. Tarvitaan myös rohkeutta kokeilla aivan uusia keinoja, Tammi toteaa.

Katsokaa lastenne perään!

Mitä Hilman vanhemmat haluavat sanoa muille vanhemmille?

– Aikaisemmin ajattelin, että huonojen perheiden lapset käyttävät huumeita.

– Se ei muka kosketa itseä millään lailla – ja sitten se tuleekin omalle kohdalle, Berit Nikkanen miettii.

Sami Nikkanen haluaa antaa konkreettisen neuvon.

– Katsokaa niiden lasten perään. Seuratkaa mitä ne tekevät ihan oikeasti, sanoo Sami Nikkanen.

Hän neuvoo seuraamaan nuorten rahankäyttöä ja kaveripiiriä.

Vanhemmat haluavat Hilman tarinalla saada edes yhden nuoren miettimään, kannattaako huumekokeilu.

– Jos joku nuori jättää kokeilematta tai käyttämättä huumeita – silloin Hilman kuolema ei ole ollut täysin turha, Berit Nikkanen sanoo.

Lue myös:

Lapissa yleistyy uusi tapa vähentää nuorten huumeidenkäyttöä: rangaistuksen sijaan annetaankin hoitoa

Jääkö nuorena pössyttelystä pysyvä jälki kehittyviin aivoihin? Erikoislääkäri ja aivotutkija arvioivat vaikutuksia nuorissa aivoissa

"Tämä on painajainen, joka tulee todeksi" – huumenuorten vanhemmat jäävät usein yksin tunteidensa kanssa, ja siksi tarvitaan vertaistukea